**Ανάπτυξη μιας παραγράφου με αναλογία**

Μερικές φορές στην περιγραφή, για να γίνουν πιο κατανοητά ορισμένα στοιχεία του περιγραφόμενου αντικειμένου, δίνονται κάποια ανάλογα παραδείγματα από άλλους χώρους που είναι πιο οικείοι στον αναγνώστη / δέκτη. Με αυτό τον τρόπο προβάλλεται μια λανθάνουσα ομοιότητα ανάμεσα σε δύο αντικείμενα, που φαινομενικά είναι εντελώς διαφορετικά.

Στη μέθοδο αυτή, που είναι γνωστή με τον όρο αναλογία, υπάρχουν δύο μέρη / σκέλη· το ένα μέρος αναφέρεται στο περιγραφόμενο αντικείμενο, ενώ το άλλο σε ένα αντικείμενο που παρουσιάζει αναλογίες / ομοιότητες προς αυτό.

Η αναλογία, όπως ορίστηκε πιο πάνω, είναι ένας από τους τρόπους με τους οποίους αναπτύσσεται μία παράγραφος (ΕΚΘΕΣΗ-ΕΚΦΡΑΣΗ Α΄ΛΥΚΕΙΟΥ).

Η δομή της παραγράφου που αναπτύσσεται με αναλογία είναι συνήθως η εξής:

* Θ.Π: Δίνονται οι δύο όροι που συσχετίζονται μεταξύ τους (Α όρος + Β όρος).
* Λεπτομέρειες: ι. Αρχικά δίνεται ο όρος που παρουσιάζει αναλογίες με το περιγραφόμενο αντικείμενο (Β όρος).

ιι. Στη συνέχεια δίνεται το περιγραφόμενο αντικείμενο (Α όρος). Μεταβατικές φράσεις: και, έτσι και, με τον ίδιο ακριβώς τρόπο, αντιστοίχως κλπ.

* Κατακλείδα: Επιβεβαιώνεται η ομοιότητα μεταξύ των δύο όρων.

ΠΑΡΑΔΕΙΓΜΑ

Ο οργανισμός (Α όρος ) καταναλώνει ενέργεια όπως και μία μηχανή(Β όρος) {: **ΘΠ**}

**(Λεπρομέρειες:)**Το αυτοκίνητο (Β όρος) λ.χ. ή η θεριζοαλωνιστική μηχανή εξασφαλίζουν την αναγκαία για τη λειτουργία τους (κίνηση κτλ.) ενέργεια καίγοντας βενζίνη. Το ηλεκτρικό ψυγείο ή ο ηλεκτρονικός υπολογιστής, δύο άλλες μηχανές, χρησιμοποιούν ηλεκτρική ενέργεια, ηλεκτρικό ρεύμα. ***Κι***ο οργανισμός (Α όρος) βρίσκει την αναγκαία για τις λειτουργίες τους ενέργεια με ανάλογο τρόπο, καίγοντας ή διασπώντας χημικές ενώσεις. Ο μηχανισμός αυτός της παραγωγής ενέργειας λέγεται κ α τ α β ο λ ι σ μ ό ς. **(Κατακλείδα:)**Είναι φανερό πως ο καταβολισμός είναι φαινόμενο κοινό και για τους οργανισμούς και για ορισμένες μηχανές, αφού και στις δύο περιπτώσεις για τη λειτουργία τους καταναλώνεται ενέργεια που παράγεται από τη διάσπαση χημικών ενώσεων .

ΑΣΚΗΣΗ: Η ακόλουθη παράγραφος αναπτύσσεται με τη μέθοδο της αναλογίας. Να το αιτιολογήσετε.

*Παρομοίωσαν τον άνθρωπο, δηλαδή κάθε μέλος της δημοκρατούμενης κοινότητας, με τα πετραδάκια του ψηφιδωτού. Το καθένα κρατά μέσα στην ατέλειά του το δικό του χρώμα και σχήμα. Το ένα συμπληρώνει το άλλο και όλα μαζί το σύνολο. Μέσα στο σύνολο και για το σύνολο έχει το καθένα τους την ξεχωριστή του θέση και παίρνει την αξία του. Το ένα δεν μπορεί να αντικαταστήσει το άλλο. Ωστόσο, αυτή η ανομοιότητα προσδίδει στο καθένα την αξία του. Αν όλα τα πετραδάκια ήταν όμοια κι απαράλλακτα το ένα με το άλλο, τότε το καθένα θα μπορούσε να αντικατασταθεί από τον οποιοδήποτε τυχόντα αντιπρόσωπό του. Το ίδιο παρατηρείται και στους ανθρώπους μέσα σε μια σωστή κοινότητα. Ο ένας δε μοιάζει με τον άλλο. Αν οι άνθρωποι ήταν τέλεια κι απαράλλαχτα όμοιοι, τότε ο καθένας θα μπορούσε να αντικατασταθεί από τον άλλον, από τον οποιοδήποτε δηλαδή τυχόντα αντιπρόσωπό του.*

(**Μαζοποίηση και Δημοκρατία, Ι. Ν. Ξηροτύρης**)